Norlys lancerer alternativ til Clever One

Norlys lancerer nu to nye abonnementer, der går direkte i kødet på Clever One; altså opladning til en fast månedlig pris. Dog ikke ad libitum, som Clever One. De nye abonnementer er målrettet elbilister, der udelukkende lader ude, og som ønsker en fast månedlig udgift til opladning. Løsningen opdeles i to niveauer, der tager udgangspunkt i danskernes typiske kørselsbehov.

Elbilister med et årligt kørselsbehov på omkring 15.000 kilometer kan vælge et abonnement til 499 kroner om måneden. Her er der inkluderet 250 kilowatt-timer, som kan bruges frit på Norlys’ ladenetværk. Kører man tættere på 25.000 kilometer om året, er der et større abonnement til 699 kroner om måneden med 400 kilowatt-timer inkluderet.

Begge abonnementer giver adgang til både normal- og lynladning – uden forskel i pris.

Med Norlys’ abonnement til 499 kroner om måneden får du 250 kilowatt-timer, hvilket svarer til cirka 1,99 kroner per kilowatt-time. Det matcher et årligt kørselsbehov omkring 15.000 kilometer og giver en meget lav fast månedlig udgift til opladning.

Vælger du Norlys’ større abonnement til 699 kroner om måneden med 400 kilowatt-timer inkluderet, falder prisen yderligere til cirka 1,75 kroner per kilowatt-time. Det passer til elbilister, der kører omkring 25.000 kilometer om året.

Clever One koster til sammenligning omkring 799 kroner om måneden. Her er opladningen i praksis ubegrænset, men regner man konservativt med et forbrug på 400–450 kilowatt-timer om måneden, lander den effektive pris typisk omkring 1,80–2,00 kroner per kilowatt-time.

Forskellen er, at Clever One ikke har et fast loft. Kører du meget, lader ofte på lynladere eller har et uforudsigeligt kørselsmønster, kan Clever stadig være den mest trygge løsning. Men for størstedelen af elbilister med almindeligt kørselsbehov er Norlys’ abonnementer billigere måned for måned.

Mere overskuelig økonomi for nye elbilister

Ifølge Norlys er efterspørgslen på fastprisløsninger især drevet af elbilister uden mulighed for hjemmeladning – og af nye elbilkøbere, der gerne vil kende deres faste udgifter på forhånd.

– Vi ser et klart ønske om løsninger, der matcher det reelle kørselsbehov og gør det nemmere at budgettere hverdagen som elbilist, lyder det fra siger Ellen Trolle, der er direktør for Norlys’ ladeforretning.

Med abonnementerne får kunderne adgang til Norlys’ samlede ladenetværk, som i dag tæller mere end 6.500 ladeudtag på tværs af landet. Heraf er over 1.100 hurtig- og lynladere, der er målrettet bilister på farten.

Netværket voksede markant sidste år og udbygges yderligere i 2026 i takt med, at elbiler fylder mere og mere på de danske veje. I 2025 stod elbiler for 68 procent af alle nyregistreringer – og i december var andelen tæt på 80 procent.

Kort konklusion; Norlys er billigst for elbilister med 15.000–25.000 kilometer om året og et stabilt forbrug. Clever One er stadig bedst for dem, der kører meget – eller bare vil lade uden at tænke over tal.

Norlys lancerer alternativ til Clever One