Danmarks største fibernet skifter navn

Fra i dag får Danmarks største fibernet nyt navn. Ejeren bag det landsdækkende fibernet, der dækker over 900.000 adresser, skifter identitet fra Norlys Fiber til Sinal. Officielt sker navneskiftet for at skabe større gennemsigtighed — men det efterlader også spørgsmålet, om det i virkeligheden bliver lettere for forbrugerne at forstå markedet.

Navnet Sinal skal adskille ejerskabet af fibernettet fra Norlys’ øvrige forretninger. Norlys er i dag både ejer af infrastrukturen og samtidig én af de 14 udbydere, der sælger internet, tv og streaming via netop det net.

Et åbent net — men tætte forbindelser

Med det nye navn lover selskabet større klarhed for både forbrugere, virksomheder og udbydere. Administrerende direktør i Sinal, Carsten Bryder, forklarer, at navneskiftet skal fjerne tvivlen om, hvordan selskaberne hænger sammen.

– Vi skaber signal med vores fiberforbindelser, og med navnet Sinal får vi en tydeligere position over for forbrugere, virksomheder og serviceudbydere. Navnefællesskabet med Norlys har givet os en stor kendskabsfordel, men det har også skabt forvirring, siger han.

Men reelt er ejerskabet uændret. Norlys og det europæiske konsortium PGGM-EDF Invest står fortsat bag Sinal. Samtidig er Norlys selv blandt de udbydere, der opererer på fibernettet — hvilket kan gøre det svært for forbrugerne at gennemskue, hvor grænserne mellem ejer, udbyder og konkurrent reelt går.

Mere markedsføring — og mere valgfrihed?

Ifølge Sinal giver det nye navn mulighed for at markedsføre fibernettet direkte til danskerne, uafhængigt af de enkelte internetudbydere. Men selvom det skal fremhæve fordelene ved fiber, kan det også mudre billedet yderligere, når den samme koncern både ejer nettet og markedsfører forbindelserne — uden selv at sælge abonnementer under navnet Sinal.

Carsten Bryder fremhæver, at målet er at udbrede fiber til flest mulige danskere via de tilknyttede 14 udbydere.

– Med vores eget navn og brand får vi bedre mulighed for at fortælle danskerne om fordelene ved at vælge en stabil, energieffektiv og fremtidssikret internetforbindelse, siger han.

Forbrugerne skal holde tungen lige i munden

I praksis betyder navneskiftet ikke ændringer for eksisterende kunder, der har internet via Norlys eller en af de øvrige udbydere. Men med endnu et nyt navn på markedet og et fortsat tæt samspil mellem ejerskab og udbydere, kan det blive op til den enkelte forbruger at holde styr på, hvem der leverer, ejer og markedsfører hvad.

Om Sinal reelt skaber større gennemsigtighed, eller om det blot er endnu et led i koncernens markedsstrategi, vil tiden vise.

Danmarks største fibernet skifter navn