Opladning på Menyen

Nu bliver det mere attraktivt for elbilister at handle i eksempelvis Meny eller ved en Spar-købmand. Norlys og dagligvarekoncernen Dagrofa har nemlig indgået en aftale, der betyder, at førstnævnte opsætter ladestandere ved mere end 50 af Dagrofas forskellige lokationer.

Aftalen betyder, at der opsættes hurtig- eller lynladere ved flere Meny-forretninger og Spar-købmand samt lokationer i selve koncernen. Da hver ladestander har to udtag føjer Norlys altså mere end 100 ladepunkter til Danmarkskortet.

Sideløbende indleder Norlys en dialog om mulighederne for at opsætte ladestandere med de selvstændige eller borgerdrevne købmænd i Dagrofa-koncernen, heriblandt kæderne MinKøbmand og Let Køb. Derfor kan antallet af ladestandere potentielt blive markant højere.

– Vi ved, at vores købmænd spiller en stor rolle for deres lokalsamfund, og derfor giver det rigtig god mening, at vi bidrager til at gøre det let at lade lokalt. Vores butikker er i forvejen kendetegnet ved kvalitet, lokal tilstedeværelse og fællesskab, og de værdier fremtidssikrer vi, når kunderne kan gå på opdagelse i vores univers af madoplevelser og komme ud til en bil med fuldt batteri, siger Brian Videbæk, der er direktør for ejendomsudvikling i Dagrofa.

Ladestanderne sættes i drift løbende, og de første ventes at være i drift inden årets udgang, oplyses det.

Læs også: Norlys udvider med mere end 3.500 ladepunkter.

Opladning på Menyen